এখন কী হবে তাদের? এ জন্য যদি বুক কাঁপে, হৃদয় ভেঙে খানখান হয়ে যায় তাও কি আমার দোষ? মো. শরিফের ৫ বছরের ছেলে বিশালকে কোলে নিয়ে যখন দাঁড়িয়েছিলাম তখন আমার মনে হচ্ছিল, কুশিকে কোলে নিয়ে আছি। দীপ-কুঁড়ি বড় হয়েছে। ওরা যখন জড়িয়ে ধরে তখন যেমন লাগে, বিশালকে কোলে নিয়ে যদি তেমন লেগে থাকে সেটাও কি আমার অপরাধ বা দোষ? আমাকে আজীবন কারাদণ্ড দেওয়া হলে বা কোনো মিথ্যা অভিযোগে ফাঁসি দেওয়া হলেও অতটা মর্মাহত হতাম না, যতটা হয়েছি আওয়ামী লীগ থেকে বহিষ্কার করা হয়েছিল এমনটা পত্রপত্রিকায় পড়ে। আওয়ামী লীগ আমায় কী বহিষ্কার করবে, আমিই তো আওয়ামী লীগকে বহিষ্কার করেছি আমার তনুমন প্রাণ সমস্ত অন্তর থেকে, আমার সমস্ত অস্তিত্ব থেকে। আজকের আওয়ামী লীগ বঙ্গবন্ধুর নয়, হুজুর মওলানা ভাসানী, জননেতা শামসুল হকের নয়, এটা সুবিধাভোগী রক্তলোলুপ কিছু স্বার্থবাদীর দল এবং সেই দলে জননেত্রী শেখ হাসিনাকে শিখণ্ডি হিসেবে রাখা হয়েছে, অন্য কিছু নয়। যখন ঘোর কাটবে তখন তিনি অথৈ পানিতে হাবুডুবু খাবেন, সাঁতরানোর সুযোগও পাবেন না। সাঁতরাতে গিয়ে দেখবেন স্বার্থের ডোরে তার হাত-পা বাঁধা, এখন টের না পেলেও তখন পাবেন।